KIRJALLINEN KYSYMYS E-1818/02

esittäjä(t): Michl Ebner (PPE-DE) komissiolle

(27. kesäkuuta 2002)

Aihe: Alppien suojelua koskevan yleissopimuksen ratifioinnin eteneminen

Alppien suojelua koskeva yleissopimus allekirjoitettiin ja julkaistiin Euroopan yhteisöjen virallisessa lehdessä(1) ja se tuli voimaan 14. huhtikuuta 1998. Yleissopimuksen yksittäiset pöytäkirjat on vielä ratifioitava.

Kuinka monta pöytäkirjaa komissio on allekirjoittanut ja mitkä pöytäkirjat ovat kyseessä?

Mitkä ovat komission perustelut, jos pöytäkirjoista on allekirjoitettu vain muutama tai ei yhtään?

Mitä pöytäkirjoja ei ole hyväksytty?

Millä unionin virallisilla kielillä yleissopimus ja sen lisäpöytäkirjat ovat saatavilla?

Voiko komissio kertoa täsmällisesti, mihin vaiheeseen ratifiointi on edennyt eri jäsenvaltioissa?

Käydäänkö uusien pöytäkirjojen laatimisesta ja allekirjoittamisesta neuvotteluja?

(1) EYVL L 61, 12.3.1996, s. 3136.

Margot Wallströmin komission puolesta antama vastaus

(11. syyskuuta 2002)

Euroopan yhteisö allekirjoitti joulukuussa 1994 pöytäkirjat, jotka koskevat kaupunkien ja maaseudun maankäytön suunnittelua ja kestävää kehitystä, vuoristoalueiden maanviljelyä, sekä luonnon ja ympäristön suojelua. Komissio antoi 16. tammikuuta 2001 neuvostolle ehdotuksen liikennettä koskevan pöytäkirjan allekirjoittamista. Asian käsittely on vielä kesken. Komissio ei ole ehdottanut minkään Alppien suojelua koskevan yleissopimuksen liitteenä olevan pöytäkirjan ratifiointia.

Koska komission täytyy keskittää rajalliset voimavaransa optimaalisesti, sen osallistuminen Alppien suojelua koskevaan yleissopimukseen on ollut rajoitettua eikä se ole osallistunut yleissopimusta koskeviin kokouksiin viime vuosina. Komissio harkitsee kuitenkin parhaillaan uudelleen mahdollisuutta osallistua yleissopimukseen liittyvään työhön.

Komissio on osaltaan edistänyt kestävää kehitystä Alpeilla noudattamalla voimassa olevaa EY-politiikkaa. Toisessa taloudellista ja sosiaalista yhteenkuuluvuutta koskevassa kertomuksessaan komissio painottaa, että vuoristoalueet ovat epäedullisessa asemassa, minkä vuoksi ne kuuluvat muiden maantieteellisesti tai muista luontoon liittyvistä syistä epäedullisessa asemassa olevien alueiden tavoin yhteisön tulevan koheesiopolitiikan kymmenen ensisijaisen kohteen joukkoon. Monet yhteisön politiikat kuten maatalouspolitiikka, aluepolitiikka ja ympäristöpolitiikka edistävät osaltaan vuoristoalueiden, esimerkiksi Alppien, kestävää kehitystä ja myötävaikuttavat vuoristoalueiden ekosysteemien biologisen monimuotoisuuden sekä alueen oman talous- ja yhteiskuntaelämän säilymiseen.

Alppien suojelua koskeva yleissopimus julkaistiin Euroopan yhteisöjen virallisessa lehdessä(1) kaikilla EU:n virallisilla kielillä. Pöytäkirjat ovat saatavilla ainoastaan yleissopimuksen virallisilla kielillä (ranska, saksa, italia ja sloveeni).

Yleissopimuksen on ratifioinut Itävalta 19. huhtikuuta 1994, Saksa 16. kesäkuuta 1994, Ranska 30. marraskuuta 1995 ja Italia 28. syyskuuta 1999.

Kansoja ja kulttuureita tarkasteleva työryhmä perustettiin hiljattain arvioimaan, kuinka hyödyllistä ja kiireellistä olisi laatia kansoja ja kulttuureita koskeva pöytäkirja. Ensimmäinen kokous pidettiin 23.24. huhtikuuta 2002, ja työryhmä aikoo laatia väliraportin 19.20. marraskuuta 2002 pidettävää seitsemättä Alppien suojelua koskevaa konferenssia varten.

(1) EYVL L 61, 12.3.1996.